
Li atentiv letor de nor revúe mey har constatat que COSMO- 
GLOTTA ha arivat al ottantesim annu de su aparition. To es 
certmen un special moment, digni de activar un curt stop— 
benque sin tro grand emotiones. Necun de nos ha conosset 
personalmen Edgar von Wahl, li inventor de nor lingue, ben- 
que li projecte de su vive ha til hodie manet intemporal: 
crear un instrument destinat a un comunication sin proble- 
mas, caus basat sur un vocabularium international. Noi co- 
nosse li nómine del inventor del lingue Occidental, ma qui 
esset ti hom? Por permisser nos un littissim aproximation, 
adminim li tracie de un idé pri su personalitá e li idés queles 
interessat le ultra li lingue, noi vole dar li parol directmen a 
Edgar von VVahl in ti numeró por un curt consideration filo- 
sofic pri li position del hom in li munde. Noi es cert que li te- 
stimonie ex un altri témpor e ex un altri munde va tàmen in- 
teressar li letores, tant plu que li tema del etica, just in tém- 

pores de pandemie, ma anc concernent nor comportament vers li natura, es de 
brulant actualitá. In Svissia, un votation populari va proximmen decider ca expe- 
rimentationes con animales por developar nov medicamentes por li homes va 


restar permisset o ne in ti land. 

Lege natural e etica 
Edgar Wahl 


Depos mult mill annus li homanité o plu bon grand pensatores e filosofos ha in- 
teressat li question del position del hom in li natura. Quamcam per su corporal 
functiones totalmen animal quam li altri mammales, e anc per su inteligentie 
solmen un poc plu alt quam altri animales, in divers special conossenties e capa- 
bilitás mem mult inferiori a mult species de ili, li hom sempre ha sentit se quam 
alquicos plu alt, divin, incomparabil con li altri natural entes. Tal sentiment in 
cert témpores ha atinget un gradu quasi megalomanic (manie del grandore), 
ductent a tal desprisation vivent circum-munde, e self-admiration, quel per long 
spacies ha fat ínpossibil omni sobri considerationes, e fat necessi li "Deus ex 
machina" por soluer o almen far comprensibil li situation del hom in li natura. 

It sembla clar por homes possent pensar in maniere scientific, que on ne 
posse simplicmen posir li hom in egal rang con li altri animales con solmen 
quantitativ diferentie in intelectu, proque anc to, quo noi conosse pri li max pri- 
mitiv rasses e pri li max antiqui prehistoric homes, representa divers làteres de 
psichic vive, absolutmen ne trovabil che animales, anc li max inteligentes: p. ex. 
li religiosi sentiment e special regulament de moral e etic relationes. 

It es ver, noi ne posse securmen saver qual etic leges reye che li plu alt or- 
ganisat animales: formicas, termites, mammales. Anc ili, specialmen si ili vive in 
firm uniones statal o tribal, monstra social manifestationes de auxilie e sacrifica- 
tion del singul individue al utilitá del societé o del descendentie. Ma sembla que 
ti manifestationes es plu instinctiv quam ductet del etic "categoric imperative", 
e líber voluntari act. In omni casu noi posse constatar que in li vive del homes 
just li líber voluntari etic decision es un de ti criteries, queles on posse regardar 
quam specific por li psichic essentie del homanitá in contrast con animalitá. 

It es pro to necessi definir un poc plu precis, quo on deve comprender sub 
li parol etic. Etic es /i directe del volentie a lu bon general e durativ*), special- 
men si ti volentie postula sacrification de lu bon propri e personal. In quo consi- 
ste ti bon general, in divers témpores e che divers popules ha esset comprensi- 
bilmen li max grand pensabil diversitá, sammen in li conceptiones per qual me- 
dies it deve esser atinget. Ma to es ja detallies e ne posse interessar nos ci. 

Nu it es clar que un general e constant utilitá, bon-essere e felicie ne es 
possibil in un natural munde submisset al suprem natural lege de vive: per omní 
medies e forties conservar e expander se self, quel ducte al facte del vive, que 

chascun ente vivent posse exister solmen per mortation e consumption de altri 
vivent entes, qui intra in li circulativ currente de su propri vive. To es li "struggle 
for life" definit ja per Ch. Darwin. 

Dunc li tendentie del etica es strictmen contrari al tendentie del vive, e si it 
vell esser aplicat absolut- e rigorosimen, it vell dever ducter al selfabolition del 
vive. Ti logic consequentie on posse anc constatar in li buddhistic conception 
ductent al Nirvana, li selfdissolution del munde. It representa talmen li condam- 
nation del existent munde e del vive e su principies fundamental. 

Un altri via por contravader al cruel, mortativ e dolor-portant lege natural 
esset indicat per Jesu in su doctrine del pandemic amor, restrictet támen solmen 
a nor proximos. It talmen representa un quasi practic solution intern de un com- 
parativmen micri gruppe de individues e lor conviventes (homes e fórsan anima- 
les domestic). 

Vegetarianes e altri moral-religiosi gruppes ha extendet ti principies sur li 
animales e avies, ma ili es plu sentimental quam consequent, pro que advere ne 
manja carne ma porta e usa bottes e altri objectes fat del pelle e del osses de tal 
animales. Quam ulteriori prova (fórsan inconscient) del modern hom on posse 
citar li modern machinalisme de nor civilisation, quel elimina plu e plu li usation 
de animales e exterminante un grand númere de species de ili totalmen, in ti 
maniere elimina li constant e durativ suffrentie e morte de ínnumerabil quan- 
titás de vivent entes. Ma si on va continuar logicmen ti reflexion, on va esser 
conductet consequentmen al idé pessimistic que lu max bon vell esser un explo- 
sion absolut e total del terra, quel vell producter un final extirpation del vive. 

Ma... noi ne save, si ínter li milliardes de astres con lor planetes e trabantes 
ne existe anc vive, quo vermen es lu max versimil. E tande un tal herostratic ac- 
tion vell esser tre simil a su suicidie (selfmortation) de un individuo por salvar li 
munde del suffrentie. 

On posse anc aluder que li vive in general es talmen optimistic inclinat, que 
per omni medies it oposi se al anihilation per morte, e que li morida (lu morit) 
sempre representa solmen un micri parte del vive, e pro to on advere ne save 
quo es plu grand in li vive: li joya de viver o li suffrentie. Ma in omni casu it es 
clar, que li quantitá del suffrentie in li vive es enorm, e li elimination de ti suf- 
frentie representa un imens camp de activitá por li eficaci amor pandemic e ge- 
neral. 

In essentie dunc li etica representa un prova transformar almen in micri de- 
finit limites li lege natural del "struggle for life" (combatte por vive) in su con- 
trari, e ti prova quam conscient volentie es directet contra li leges del munde 

(támen suposit del hom quam creat per Deo), dunc li conscient constant lucta 
del hom contra Deo, quancam il asserte acter just secun su órder; yo repeti, ti 
lucta del hom, del micri debil ente sur li micrissim gran de polve in li munde, no- 
minat Terra, li conscient lucta contra Deo e li lege natural in se self es to, quo 
ha nobiliat li hom, quo max bon sublinea e atesta su divin incarnation, i. e. quo 
distinte nos del animales. 

*) Coudenhove-Ralergi: Ethik und Hyperethik 


Li fonte del unesim aparition del articul es li Supplement al Cosmoglotta, Nro 10, Septembre 
1927. Li historic ortografie esset adaptat al ortografie actual. 


Li ratt-captor de Hameln 
Old german legende traductet de Thomas Schmidt 


In li micri cité Hameln formicat in li annu 1284 tant rattes, que li homes ne ha- 
vet repose ni durant li jorne ni in li nocte. Omni eforties por mortar li parasites, 
restat sin successe. Un die venit un foren mann a Hameln, qui pretendet esser 
un ratt-captor. Il nominat se Bunting e portat un multicolori veston e un grand 
chapel. Il promesset al homes que il va mortar omni rattes intra duantquar ho- 
res, si ili vell donar a il un cert summa de moné. Li cives acceptat con joya ti 
proposition. 

Ye li sequent matin Bunting trapassat li stradas del cités sifflante sur un 
micri strangi tube. Null ratte posset resister li sones, queles il extractet ex li tube. 
Ex cocinerías e cavas, de tegmentes e guttieres, de fenestres e portas saltat e a- 
curret rattes e sequet le in plu e plu truppes. Bunting forlassat li cité e vadet al 
rive del fluvie Weser. Il cintet se e eat in li aqua. Li tot armé del rattes, quel se- 
quet su magic sones, precipitat se detra il in li undes e devet dronar miserabil- 
men. 

Li cives esset mult gay que ili esset liberat del maliciosi torment e quasi re- 
vivet. Támen quande ili devet payar, ili vell har preferet retener con grand plesu- 
ra lor bon moné in li tasca e trovat omni sorte de pretextes. Un assertet: "Li 
grand summa es por li micri pena mult tro mult." Un altri opinet que Bunting 
hat usat magie. Pos long deliberation ili conventet que on va dar a Bunting sol- 
men un demí del promesset summa. Ti-ci esset in grand colere pro to e nominat 
li magistrate ínfidel e clamat indignatmen: "Retene anc li altri demí de vor 
moné, e vu va sentir mi venjantiel" Per to il hastat rapidmen ex li sala e tornat 
su dorse al íngrat cité. 

Li cives tre joyat e dit: "Quant stult esset ti hom ne acceptar li ofertat sum- 
ma, ma it es nor fortun; noi es liberat de rattes e muses e noi retene nor bon 
moné adplu." 

Ma li venjantie del ofendet ratt-captor sequet bentost. Ye un soledí in li 
matin durant li estive, quande omni adultes esset in li eclesia e solmen li infan- 
tes esset in hem, Bunting ineat in li odiosi cité por executer su plan de venjantie. 
Ti-ci vez il portat un verdi chass-veston e un rubi chapel sub quel li ocules rulat 
furiosimen. ll portat li strangi tube in li manu. Quande il comensat sifflar, denov 
apertet se omni portas. Púeres e puellas sequet le in grand númeres, ili prendet 
unaltru ye li manus e dansat pro joya a su miraculosi melodies. Anc li mi-adult 
filia del borgomastro adheret al procession sam quam un ciec púer, qui esset 
ductet de un mut púer. 








Bunting, qui esset ye li punta del jubilant trupp, ductet les ex li porta del ci- 
té til li monte Klútberg. Subitmen li monte apertet se. Li sifflator marchat in 
avan e li infantes sequet le e quande li ultim infante apen hat intrat, li monte 
cludet se denov. 

Un bonna, qui hat spectat ex li distantie, curret in li cité e anunciat li terribil 
nova. Tande li desperat genitores hastat ex li cité por salvar li perdit infantes, 
ma omni serchada e lamentada esset van. Del 133 infantes, qui hat sequet li 
ratt-captor, nequí retornat a su familie. Nu li genitores, qui esset in luctu, repen- 
tet que ili hat tractat Bunting tant mal, ma nu it esset tro tard. In li strada tra 
quel li infantes hat departet, esset adplu interdictet luder musica e ye li monte 
Klútberg, u ili hat desaparit, esset etablisset du cruces por li eterni memorie. 
Quelc annus plu tard ti eveniment esset monstrat in bell picturas sur li fenestres 
del eclesias. 

Lacerte prehistoric surprisa scientistes 
Hannes Marmsoler 


Li fossile de un lacerte quel ha esset trovat ante quelc annus in un declive del 
Dolomites in li Alpes oriental ha revelat un sensation. Scientistes ex pluri landes 
nu ha datat li etá del fossile ye adminim 240 milliones de annus. Li resultate del 
examination nu posse changear nor perspective sur un del gruppes de vertebra- 
tes plu diversificat. Li lacerte fossil del specie Megachirella wachtleri vell esser li 
max old exemplare ex li classe del squamates a queles apartene tot lacertes e 
serpentes. It probabilmen es lor direct antecessor. Originalmen on ha presump- 
tet que lacertes ne ha aparit ante li era del Jurassicum, essente li litt "heredes" 
del era. Ma li squamates tande ja hat evoluet 70 milliones de annus, nu on pos- 
se suposir. Per ti trovage significant, on posse postular que "Megachirella" ne 
solmen ha antecedet plu grand reptiles ma que it possibilmen ha aparit mem 
ante li Mesozoicum, li "medievie" terran e era del dinosaures. Lacertes dunc vell 
har supervivet li du max extensiv mass-extinctiones in li historie de nor planete. 

Li classe del squamates hodie contene plu quam 10'000 species, omnis 
probabilmen descendentes de " Megachirella", queles ancor continua adaptar 
se al vive in conditiones max desfacil. On pensa al desertes, roccas e montanias. 
lli sembla esser ver artistes de superviventie. 





Megachirella vvachtleri, li max old fossile lacertidic 
(Naturmuseum Bozen) 

Lingues zonal 


Caus un natural beson del homes intercomprender se, til hodíe ha nascet mult 
international lingues artificial. Alqueles ha esset creat por li tot munde, altris 
(tal-nominat lingues zonal) ha esset creat specialmen por un cert gruppe lingual. 
In cadre del lingual gruppe slavic ha nascet multité de tal lingues artificial (i. e. 
lingues interslavic). Un de tal lingues interslavic esset constructet in li annus 
1954-1958 per un gruppe de tchecoslovac linguistes sub li direction del poete 
Ladislav Podmele. Li interlinguist Jaroslav Podobsky (1895-1962) ha descrit su 
experientie con ti creation e anc su atitude al lingues zonal in su , Reminis- 
centies del interlinguist " (1957): 

De februar til julí 1956 yo ferventmen corespondet con mi amico Podme- 
le concernent li comun lingue slavic quel devet esser in facte un zonal lingue au- 
xiliari. Mi amico Podmele prestat me mult libres queles yo studiat con interesse, 
li afere simplicmen captet me. It esset li "Introduction in li studie del lingues sla- 
vic" de Horálek e li grammaticas e vocabulariums de presc omni lingues slavic 
queles on posset ganiar, includet li slavic lingue eclesial. Yo ha anc studiat li an- 
teriori provas pri un comun lingue slavic (Holy, Hirsch, Hošek), pri un progresse 
de mi labor yo informat mi amicos per 6 folies informativ, in fine yo ha arivat al 
conviction que to quo noi fa es un labor ínutil. "Lass nos considerar que si nor 
exemple de crear un comun lingue slavic vell esser sequet de altri gruppes 
(families) de lingues solmen indoeuropan, ili vell esser 101 E poy ci noi have an- 
cor un familie de lingues semitic, finno-ugric, altaic, ibero-caucasian, chineso- 
tibetan, dravidian, etc." yo scrit in li 6-im folie. Ínter mi amico Podmele e me 
simplicmen ocurret un discrepantie: Podmele considera ILe solmen quam un del 
international lingues de queles, secun su opinion, noi vell dever haver plu mult: 
zonal lingues! Ma yo ha acceptat li opinion que li lingual Babel posse esser so- 
luet solmen per introduction de un sol lingue auxiliari por li tot munde... "O un- 
vez va esser un lingue auxiliari por li tot munde quam duesim por omni homes o 
preferibilmen necós" es paroles de mi ultim lettre per quel yo ha terminat ti-ci 
episode in mi labor interlinguistic (2.7.1956). 

Ultim págine 
Analises de somnies experi un boom 


Somnies reflexe nor experienties, timores, ma anc desires. In li passate mani 
menages esset equipat con somnie-libres, ma poc e poc li majorité de les finit in 
antiquariatus o in colection de papere. Ne esset témpor por pensar pri somnies. 
Li situation ha changeat con li pandemie de covid, sovente con un plu long dor- 
me mersí al labor del hem e limitat oferta de divertissement. Homes have plu 
mult témpor por dormir, ergo anc por somniar, e líber témpor retroductet les al 
analises de somnies. Somnie-libres esset viceat per internet-forums. Li númere 
de professional ,dreamworkers” queles utilisa li analise de somnies quam tera- 
peutic tecnica augmenta se. 

Durant un pandemie, mult homes in occidental landes avigila se plu tard e 
have li chance experir plu long periodes de un tal-nominat REM-fase del dorme 
quel es rich in somnies. 

In recent témpor, támen, li rationalistic pensant Occidente ha expulset li 
practica condivider somnies al márgines del societá. Un del rasones posse esser 
li marginalisation del interpretation de somnies in cristian traditiones, ma su rol 
ludet anc Sigmund Freud e li resistentie quel levat se contra li freudian psicho- 
analise in li 20-im secul. 

Refusante Freud, li societá refusat anc li idé que it vell esser bon dedicar 
plu grand atention a nor somnies e lor contenete. 

Li sviss psichiatro Carl Jung continuat in su psichoanalitic interesse concer- 
nent li condivision de somnies por li analise del subconscientie. Por Jung, li 
tache de somnies esset ducter li hom al integritá med li „dialog ínter yo essen- 
tial e yo conscient", it es, li ego. 

Mult hodial entusiastes interessat in condivider e interpretar somnies iden- 
tifica se con li tradition de Jung. Un del manifestationes del renovat interesse in 
somnies e lor contenete es li aparition del varie forums online o aplicationes por 
condivider somnies, quam DreamsCloud, DreamBoard e Awoken. bp 

